Magnhild Meltveit Kleppa (Senterpartiet), 2005-03-18:
Som debatten har vist, er det stor einigheit om dei fleste forslaga i proposisjonen. Det er rett og rimeleg, det er på høg tid, at døvekyrkjelydane får ein representant i Oslo bispedømmeråd. Det er Oslo bispedømmeråd som treffer vedtak som gjeld døvekyrkjelydane i heile landet, det er Oslos biskop som fører tilsyn med dei. Å gi døvekyrkjelydane representasjon i Kyrkja sine rådsorgan trur Senterpartiet vil bidra til ei større inkludering av desse kategorialkyrkjelydane i Den norske kyrkja. Senterpartiet er for forsøk som vi trur vil stimulera til auka interesse og oppslutning om dei kyrkjelege vala. Det er etter vårt syn viktig, med tanke på at vi har ei folkekyrkje. Det betyr at Senterpartiet støttar forslaget om forsøk med senka kyrkjeleg stemmerettsalder til 15 år, som er identisk med den religiøse myndigalder. Vi støttar vidare forslaget om forsøk med val av halve soknerådet annakvart år. Dersom dette kan føra til større kontinuitet i soknerådet sitt arbeid, er det verdt å forsøkja det. Vi støttar òg forsøk med direkteval til fellesråd og bispedømmeråd. Når det gjeld forsøk med valkyrkjelydar, kjem Senterpartiet til å stemma imot § 24 sjette ledd, der det heiter at Kyrkjemøtet kan godkjenna forsøk med valkyrkjelydar. Lat meg understreka at det er svært viktig at leiinga i dei lokale kyrkjelydane har kontakt med denne typen kyrkjelydar. Men vi les òg departementet si vurdering. Departementet er skeptisk til eit slikt forsøk, og presiserer at det ikkje har teke stilling til spørsmålet om kor tenleg ei ordning med valkyrkjelydar, eller eit forsøk med dette, vil vera. Etter vårt syn bryt eit slikt forsøk med det grunnleggjande prinsippet som Den norske kyrkja si ordning byggjer på – geografisk avgrensa sokn. Ei utvikling der ein opprettar kyrkjelydar ut frå teologiske eller kyrkjepolitiske årsaker, kan svekkja det lokale mangfaldet som pregar kyrkjelydane i dag, og det kan tappa kyrkjelydane for verdifulle ressursar. Forsøk med å gjera slike forsamlingar til valkyrkjelydar vil etter Senterpartiet sitt syn kunna bidra til å forsterka ei slik utvikling. Men lat meg få understreka: Det engasjementet som er i desse forsamlingane, er sjølvsagt i den totale samanhengen svært verdifullt, og det er viktig med god kontakt lokalt. Når det gjeld trusopplæringa og tilhøvet til skulefritidsordninga, som òg er omtalt i proposisjonen, gjer Senterpartiet, som ein del av komiteen sitt fleirtal, ei viktig presisering: Trusopplæring skal ikkje gjennomførast i SFO sine lokale i SFO si opningstid. Kyrkja har med dette sjølvsagt fridom til å driva trusopplæring i andre lokale, sjølv om det er SFO-tilbod på det same tidspunktet. Til slutt, kort om konfirmasjonsopplæring i skuletida. Komiteen påpeiker unntak som er svært viktige. Samtidig er det ei innstramming i dagens praksis, som mange sa berre er blitt halde ved lag utan god grunngiving. Men eg finn behov for å minna om at det er noko som heiter tilrettelagd opplæring for funksjonshemma, det er noko som heiter opplæring ved spesialundervisning, det er faktisk også noko i dette landet som heiter geografi. Vi stiller oss noko uforståande til SV si nærast angstbiterske haldning til akkurat dette. Vi synest faktisk det er nok å dra ned noregskartet, kanskje forstørra opp nokre fylke, så ser vi at det er behov for å ha unntak med omsyn til konfirmasjonsundervisninga i skuletida, til det beste for dei lokalsamfunna dette gjeld, ikkje minst til beste for den enkelte som ynskjer konfirmasjonsundervisning. Vi trur at det veldig godt går an å finna lokale løysingar på akkurat det.